M. Sabolová, poslankyňa: (2007-06-19):
Ale chcem sa k tomu vyjadriť, pretože som bola spravodajcom zákona v minulom období a niektoré veci v odôvodnení alebo z dôvodovej správy, ktoré predložil predkladateľ, sú síce možno z nejakého historického významu, aby boli zachytené v zákone, potrebné, ale návrh zákona ako taký sám osebe nerieši vecnú stránku, lebo ju nie je treba už riešiť. Zákon tak ako platí, aj č. 726/2004, aj č. 612/2005, vlastne vychytáva všetky problematické body, aj to, čo ste sa dotkli vo svojom príspevku, pán predkladateľ, že nie je jasná doba platnosti. Je jasná doba platnosti, lebo zákon je z obdobia, pre obdobie rokov 1948 – 1954. My sme v novele zákona zmenili aj tú dikciu, aby tí, ktorí boli pôvodne v táboroch nútených prác a kde došlo k premenovaniu len na tábory pracovné, aby boli vlastne odškodnení a aby do konca roka 1954 sa toto odškodnenie ich dotýkalo. Ja nemôžem povedať, že bola tvrdá alebo je tvrdá dikcia zákona, nebol dobre urobený metodický pokyn ministerstva obrany, ktorý ale asi v októbri alebo novembri minulého roku pán minister obrany Kašický po stretnutí a upozornení na niektoré nedostatky metodického pokynu zmenil, aby sme nezúžili metodickým pokynom výklad zákona. Ten zákon sa dnes napĺňa, dnes začala pracovať rozkladová komisia. Ja môžem povedať, že sú vybavované aj veľmi problematické žiadosti. Môžem povedať, že dnes je problém jedine v tom, že niektorí z týchto pétépákov si nepodali rozklad, ale my sme prijali v minulom zákone v tej novele aj v § 5 ods. 9, že je možné požiadať ministra o autoremedúru, čiže o opravu týchto rozhodnutí aj v správnom konaní. Čiže nato, aby sme my do zákona dnes zachytili to, že klasifikácia E nebola len jediným dôvodom pre politickú nespoľahlivosť, sa mi zdá, že na to nemusíme prichystávať zákon. Veď to všetci dobre vieme, že politicky nespoľahliví boli ľudia z rôznych dôvodov. Čiže zdá sa mi, že by sme mali radšej riešiť príplatok pre ľudí, ktorí boli v pracovných táboroch, tak ako sme ho vyriešili pre politických väzňov, aby možno ešte aspoň na ten dôchodok mali možno nejakú stabilnú čiastku, a to by bola múdrejšia novela zákona, o ktorej sme hovorili na minulej schôdzi, ako len riešiť kozmetické úpravy, aby boli v zákone, a aj tak v správnom konaní, v odvolacom konaní, v rozkladovom konaní postupujeme podľa dnes platného zákona. Ja skôr si myslím, že treba rozprávať a pomôcť týmto pétépákom, hodne vecí sme na východe riešili s týmito ľuďmi, treba im pomôcť, aby vedeli využiť dnes platný zákon na to, aby peniaze, na ktoré majú nárok, aby ich dostali do konca roku 2007, a netreba nám na to novely zákona, aby sme v septembri ešte rokovali o zákone, ktorý skončí, dá sa povedať, svoju platnosť v roku 2007, keď by sa mali vyčerpať zdroje, ktoré boli na to stanovené. Skôr si myslím, že je treba posilniť prácu rezortu, aby bolo možné dodržať lehotu šiestich mesiacov na rozkladové konanie a urýchliť prácu aj pri tých odvoláčkach pánu ministrovi v zmysle § 5 ods. 9, a myslím si, že tých pétépákov a ich manželky poriešime veľmi rýchlo a veľmi promptne. Nejde vôbec o nejaké byrokratické zaťažujúce skutočnosti, o ktorých hovorí aj jeden z príslušníkov PTP, ale ide tu skôr o to, aby aj tí, ktorí na to majú nárok, si splnili svoje zákonné požiadavky a podmienky na to, aby mohli tento príspevok dostať. Čiže chcem sa opýtať, pán poslanec, moja otázka na záver: Čo vecne a obsahovo tento zákon rieši a čo sa zrýchli po prijatí tohto zákona? Na rozorte tak či tak to budú musieť tí istí ľudia s tými istými kompetenciami v súčasne platnom návrhu zákona riešiť.